李白
感兴六首
瑶姬天帝女，精彩化朝云。宛转入宵梦，无心向楚君。
锦衾抱秋月，绮席空兰芬。茫昧竟谁测，虚传宋玉文。
洛浦有宓妃，飘飖雪争飞。轻云拂素月，了可见清辉。
解珮欲西去，含情讵相违。香尘动罗袜，绿水不沾衣。
陈王徒作赋，神女岂同归。好色伤大雅，多为世所讥。
裂素持作书，将寄万里怀。眷眷待远信，竟岁无人来。
征鸿务随阳，又不为我栖。委之在深箧，蠹鱼坏其题。
何如投水中，流落他人开。不惜他人开，但恐生是非。
十五游神仙，仙游未曾歇。吹笙坐松风，泛瑟窥海月。
西山玉童子，使我炼金骨。欲逐黄鹤飞，相呼向蓬阙。
西国有美女，结楼青云端。蛾眉艳晓月，一笑倾城欢。
高节不可夺，炯心如凝丹。常恐彩色晚，不为人所观。
安得配君子，共乘双飞鸾。
嘉谷隐丰草，草深苗且稀。农夫既不异，孤穗将安归。
常恐委畴陇，忽与秋蓬飞。乌得荐宗庙，为君生光辉。